Bill de Blasio

Bill de Blasio (sünninimega Warren Wilhelm, Jr.; sündinud 8. mail 1961 New Yorgis) on Ameerika Ühendriikide poliitik, kes oli 1. jaanuarist 2014 kuni 31. detsembrini 2021 New Yorgi linnapea. Bill de Blasiona tuntud poliitik sai sündides nime Warren Wilhelm, Jr. Ta alkoholiprobleemidega sõjaveteranist isa jättis pere maha ja Bill kasvas üles oma emapoolse (de Blasio) suguvõsa keskel. 1983 vahetas ta oma nime Warren de Blasio-Wilhelmiks. Pereringis kasutati tema kohta nime "Bill" või "Billy" ja 2002. aastal vahetas ta ära ka eesnime ja kasutab nüüd nime Bill de Blasio. De Blasio sai bakalaureusekraadi New Yorgi Ülikoolist, kus tegeles urbanistikaga. Rahvusvaheliste suhete magistrikraadi sai ta Columbia Ülikoolist. Pärast ülikooli töötas ta sotsiaalse õigluse nimel tegutsevas ühingus Quixote Center. Ühingu töötajana viibis ta Nicaragua revolutsiooni ajal kümme päeva Nicaraguas ning jagas seal toitu ja ravimeid. Erinevalt Reagani administratsiooni poliitikast toetas de Blasio sandinistide valitsust. Nicaraguast naasnuna kolis ta New Yorki ja töötas ühes Kesk-Ameerika maade tervishoiutingimuste parandamisega tegelevas mittetulundusühingus. Munitsipaalpoliitikaga puutus de Blasio esimest korda kokku David Dinkinsi 1989. aasta linnapeakampaania ajal vabatahtlikuna. Pärast seda töötas ta mitmel New Yorgi linnaelu korraldaval ametikohal. Aastail 2001–2009 kuulus ta linnavolikokku. Ta seisis eluasemepoliitika valdkonnas üürnike õiguste eest ja võitles ta seksuaalvähemuste diskrimineerimise vastu. Aastail 2010–2013 oli de Blasio New Yorgi ombudsman (New York City Public Advocate). Ta kritiseeris korduvalt tolleaegse linnapea Michael Bloombergi hariduspoliitikat ja seisis vastu lastehoiu valdkonna kärbetele. Samuti seadis ta sisse veebipõhise "New Yorgi halvimate üürileandjate nimekirja" ("NYC's Worst Landlords Watchlist"), kus toodi välja üürileandjad, kes ei remontinud ohtlikus seisukorras eluasemeid. Ta oli New Yorgi 109. linnapea. 5. novembril 2013 toimunud valimistel kogus ta 72,2% häältest ja sai vabariiklasest vastaskandidaadi üle suure võidu. De Blasio on esimene demokraadist New Yorgi linnapea pärast 1989. aastal ametisse valitud David Dinkinsit (1993–2013 juhtisid linna vabariiklased Rudy Giuliani ja Michael Bloomberg). Ta vannutati ametisse 1. jaanuaril 2014. Oma ametisseastumiskõnes lubas ta linnapeana pöörata tähelepanu majanduslikule ja sotsiaalsele ebavõrdsusele. Ta on öelnud, et tahab ära kaotada Central Parki hobukaarikud, kuna peab neid ebainimlikeks. Ta soovis võimaldada kõigile New Yorgi elanikele ligipääsu avalikult rahastatud lastesõimedele. Selle tarbeks tahtis ta tõsta üle 500 000-dollarise aastasissetulekuga newyorklaste maksukoormust. De Blasio tutvus oma aktivistist ja poetessist tulevase abikaasa Chirlane McCrayga linnapea David Dinkinsi administratsioonis töötades. Nad elavad Brooklynis ja neil on kaks last, kes mõlemad on saanud hariduse New Yorgi avaliku sektori koolides. Janison, Dan (17.08.2013). "A refresher on candidate Bill de Blasio". Long Island Newsday. Fermino, Jennifer (10.06.2013). "Bill de Blasio mayoral campaign ad tells of demons of an alcoholic father". New York Daily News. Smith, Greg (22.09.2013). "Mayoral hopeful Bill de Blasio has had three different legal names, court records show". New York Daily News. Hernández, Javier C. (22.09.2013). "A Mayoral Hopeful Now, de Blasio Was Once a Young Leftist". The New York Times. Campbell, Colin (06.12.2012). "Bill de Blasio For NYC Mayor: Can The Public Advocate Go From Master Strategist To Mister Mayor?". New York Observer. "Filing, on behalf of the Council, an amicus brief in support of the plaintiffs in the litigation between individual tenants and landlords captioned Rosario v. Diagonal Realty LLC. (Res 0803-2007)". New York City Council Legislative Research Center. "Domestic Partnerships. (Int 0501-2007)". New York City Council Legislative Research Center. "Public Advocate de Blasio & NYC Parents Fight to Protect City's Daycare Centers". Office of the Public Advocate. Chapman, B.; Einhorn, E. (30.08.2010). "New website aims to shine light on city's worst slumlords". New York Daily News. Barbaro, Michael, & Chen, David W. (06.11.2013). "De Blasio Is Elected New York City Mayor in Landslide". The New York Times. Grynbaum, Michael M. (1.01.2014). "Taking Office, de Blasio Vows to Fix Inequity". The New York Times. Malloy, Allie (1.01.2014). "Bill de Blasio: Central Park's horse-drawn carriages should ride into history". CNN. Smith, Chris (26.02.2014). Mayor de Blasio Presses Forward With Tax-the-Rich Pre-K Plan. NyMag. Sahadi, Jeanne (08.01.2014). "De Blasio's plan to tax the rich". CNN. Saul, Michael Howard (1.01.2013). "Family in the Spotlight". Wall Street Journal. Rubinstein, Dana (23.08.2013). "Bill de Blasio and a brief history of public-school parents for mayor". Capital New York.